**Olga Andrejek, Uprava za zaščito in reševanje**

Mesec oktober je tradicionalno posvečen zvišanju požarne varnosti. V ta namen Uprava RS za zaščito in reševanje, Gasilska zveza Slovenije, Slovensko združenje za požarno varstvo ter Združenje slovenskih poklicnih gasilcev pripravijo program aktivnosti, s katerimi želijo določene vsebine na temo preprečevanja požarov približati najrazličnejšim ciljnim skupinam.

Letos bodo aktivnosti potekale pod sloganom »Po potresu lahko tudi zagori«. Požara kot možno posledico potresa ne moremo izključiti, iz zgodovine pa vemo, da so v nekaterih primerih celo zahtevali več človeških žrtev in kot potres. Da smo letošnji mesec požarne varnosti posvetili tej tematiki pa je razlog tudi zaključek evropskega projekta, v katerem smo lani z različnimi aktivnostmi preverjali pripravljenost na potres v osrednji Sloveniji in ga bomo zaključili z mednarodno praktično vajo CZ #SIQUAKE2020 v začetku oktobra.

Potresov ne moremo preprečiti, lahko pa se nanje pripravimo. Za preprečevanje požarov po potresu je pomembno poznavanje vzrokov. Do njih najpogosteje pride zaradi poškodovanih plinskih, električnih, grelnih in kurilnih napeljav in naprav, iztekanja nevarnih tekočin, eksplozij.

Za preprečevanje požarov v stanovanjskih zgradbah ne glede na vzrok priporočamo,

da prej naštete naprave izklopimo, če za dalj časa zapustimo stanovanje,

da se naučimo uporabljati gasilni aparat in si ga zagotovimo,

po potresu pa je pomembno, da preden zapustimo zgradbo, izklopimo naprave in odstranimo predmete, ki lahko povzročijo požar in

da če zaznamo požar in smo sposobni začnemo z gašenjem začetnega požara oziroma čim prej pokličemo na pomoč.

Napotki kako ravnati, če po potresu zagori so pripravljeni in prilagojeni različnim ciljnim skupinam

Dostop do vsebin bo možen tudi preko digitalnega spletnega oglaševanja (banner).

Tema meseca požarne varnosti bo predstavljena na avtobusih javnega potniškega prometa v Ljubljani, Mariboru, Novem mestu, Kopru in Kranju.

Vsebine bodo oglaševane tudi na radijskih in televizijskih postajah. Telopi po TV postajah bodo objavljeni tudi v slovenskem znakovnem jeziku. Za osebe z okvarami vida pa je bila pripravljena zgibanka v prilagojeni pisavi.

Za najmlajše bodo objavljeni prispevki v otroških revijah kot so Ciciban, Zmajček in Mavrica, vsebine so predstavljene tudi na didaktičnih gradivih za učence 7. razredov osnovnih šol in maturante srednjih šol. Vsi, ki sodelujemo v projektu bomo v oktobru poskrbeli, da bomo vsebine približali različnim ciljnim skupinam in teoretična znanja nadgradili tudi s praktičnimi vajami.

Vsa gradiva bodo dostopna na spletnih straneh vseh sodelujočih v projektu in na spletnih straneh [www.gov.si](http://www.gov.si).

Želimo si, da se vsebine, ki smo jih pripravili ob letošnjem mesecu požarne varnosti dotaknejo vsakega posameznika in vplivajo na njegovo odgovorno ravnanje. Preprečujmo nesreče, ravnajmo odgovorno v dobro sebe in vseh okoli nas , vsak dan, ne le v oktobru, mesecu požarne varnosti.